เงินบาทเปิดตลาด32.50/53
ธนาคารกรุงเทพ รายงาน เงินบาทเปิดตลาดเช้านี้ที่ระดับ 32.50/53 ยังคงมีแนวโน้มอ่อนค่าต่อเนื่อง
26 พ.ค. 2553

ธนาคารกรุงเทพ รายงาน เงินบาทเปิดตลาดเช้านี้ที่ระดับ 32.50/53 ยังคงมีแนวโน้มอ่อนค่าต่อเนื่อง
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 32.50/53 บาท/ดอลลาร์ ปรับตัวแข็งค่าเล็กน้อยจากช่วงปิดตลาดเย็นวานนี้ที่ระดับ 32.56 บาท/ดอลลาร์ แต่ยังคงมีแนวโน้มอ่อนค่าต่อเนื่อง
"เปิดตลาดเช้านี้กลับมาแข็งค่าเล็กน้อย แต่แนวโน้มยังอ่อนค่าได้อีกจนกว่าปัญหาทางยุโรปจะจบ" นักบริหารเงิน กล่าว
ปัจจัยที่ส่งผลกระทบต่อค่าเงินบาทมาจากปัญหาภาวะเศรษฐกิจตกต่ำของยูโรโซน ทำให้นักลงทุนหันมาถือครองดอลลาร์มากขึ้น ประกอบกับดัชนีตลาดหุ้นในเอเซียปรับตัวลดลงต่อเนื่องอาจเป็นผลจากการไหลออกของเงินทุนต่างประเทศ ส่วนตัวเลขเศรษฐกิจที่สำคัญของสหรัฐฯ ไม่ค่อยมีผลกระทบมากนัก
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 90.09/11 เยน/ดอลลาร์ ปรับตัวอ่อนค่าจากเย็นวานนี้ที่ระดับ 89.30/75 เยน/ดอลลาร์ ส่วนเงินยูโรอยู่ที่ระดับ 1.2280/83 ดอลลาร์/ยูโร ปรับตัวอ่อนค่าเช่นกันจากเย็นวานนี้ที่ระดับ 1.2170/2210 ดอลลาร์/ยูโร  
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 32.45-32.60 บาท/ดอลลาร์